गंगा का सम्पूर्ण कैचमैंट क्षेत्र नगरीकरण, बसावट, उद्योग धंधों और अंधाधुंध अतिक्रमण से पटा है। इस क्षेत्र का हजारों वर्षों से सुरक्षित मूल प्राकृतिक स्वरूप अब समाप्त है। जंगल कट गए हैं। वन्य जीवन विलुप्त हो गया है। बची है तो आबादी, भीड़, नगर, शहर, कस्बे, होटल, आश्रम, मठ, उद्योग धंधे और गंदगी के अंबार। सम्पन्न लोग आलीशान बंगले, आरामगाह, गंगा के कुदरती किनारों पर बनाते हैं। ऐसे बंगलों को वे अपना दूसरा और तीसरा घर कहते हैं और एैश करते हैं। जिस देश में करोड़ों के पास पहला घर तक नहीं है वहीं उनकी आरामतलबी के लिए दूसरा घर? कैचमैंट क्षेत्र में जंगलों के विनाश से बड़ी तादाद में भूमि क्षरण और कटाव बढ़ा है। गंगा का सम्पूर्ण प्रवाह मार्ग गाद से पट चुका है। ठोस कचरा, मलबा, मिट्टी से लेकर टाक्सिक अपद्रव्य, पालीथीन, प्लास्टिक कचरा जैसे अपघटित न होनेवाला कचरा तक उसमें फेंका जाता है। गर्मियों में जलराशि सिकुड़ जाती है। पानी की कमी से नदी के बीच टापू उभर आते हैं। गंगा अब पूरे प्रवास मार्ग में भारी गाद भरने से कई मीटर उथली हो चुकी है। अल्प वर्षा में बाढ़ अक्सर देखने में आती है। पानी गहराई में न समाकर सतह और किनारों पर फैलता है। किनारे पहले से ही बाजार, नगर और मठों, आश्रमों से पटे पड़े हैं। अतिक्रमण की छूट, लूट और मनमानी है। सो साल दर साल बाढ़ आनी ही है।